SET ปิดร่วง 15 จุด วิตก “โควิด” ในปท.ระบาดหนัก – ชุมนุมการเมือง
SET ปิดร่วง 15 จุด วิตกสถานการณ์ “โควิด” ในปท.ระบาดหนัก – ชุมนุมการเมืองวันนี้และพรุ่งนี้
2 ก.ค. 2564

นักวิเคราะห์ กล่าวว่า ตลาดหุ้นไทยวันนี้ปรับตัวลง จากความกังวลสถานการณ์การแพร่ระบาดไวรัสโควิด-19 ในประเทศที่จำนวนผู้ติดเชื้อเร่งตัวขึ้น โดยวันนี้จำนวนผู้ติดเชื้อโควิดมีกว่า 6 พันราย ขึ้นทำนิวไฮ และยังมีการชุมนุมทางการเมืองในวันนี้ และพรุ่งนี้ด้วย ดังนั้นนักลงทุนจึงเลือกที่จะขายลดความเสี่ยงก่อน
ด้านตลาดหุ้นในภูมิภาคเอเชียวันนี้ส่วนใหญ่ก็ติดลบ ขณะที่ตลาดในยุโรปเทรดบ่ายนี้แกว่งทั้งในแดนบวก-ลบ ในช่วงรอดูตัวเลขการจ้างงานนอกภาคเกษตรของสหรัฐฯที่จะออกมาในวันนี้ และรอดูผลการประชุมกลุ่มโอเปกในวันนี้ด้วย
แนวโน้มการลงทุนในสัปดาห์หน้า คาดตลาดฯคงจะทรงตัวดีขึ้น จากการเข้ามาเล่นหุ้นเก็งงบฯไตรมาส 2/64 อย่างไรก็ดียังต้องติดตามสถานการณ์การแพร่ระบาดไวรัสโควิด-19 ในประเทศ และการประชุมคณะรัฐมนตรี (ครม.) ในสัปดาห์หน้า เพื่อดูว่าจะมีมาตรการเพิ่มหรือไม่หลังจากจำนวนผู้ติดเชื้อโควิดเร่งตัวขึ้น ส่วนนอกประเทศให้ติดตามคณะกรรมการกำหนดนโยบายการเงินของธนาคารกลางสหรัฐ (FOMC) จะเปิดเผยรายงานการประชุมวันที่ 15-16 มิ.ย. ซึ่งให้รอดูจะมีการส่งสัญญาณอะไรออกมาหรือไม่
พร้อมให้แนวรับ 1,565-1,550 จุด ส่วนแนวต้าน 1,585-1,595 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BANPU มูลค่าการซื้อขาย 5,935.32 ล้านบาท ปิดที่ 13.50 บาท เพิ่มขึ้น 0.20 บาท
KBANK มูลค่าการซื้อขาย 5,328.74 ล้านบาท ปิดที่ 118.50 บาท ลดลง 3.50 บาท
PTT มูลค่าการซื้อขาย 3,990.32 ล้านบาท ปิดที่  38.75 บาท ลดลง 0.25 บาท
GUNKUL มูลค่าการซื้อขาย  2,379.26 ล้านบาท ปิดที่ 4.80 บาท ลดลง 0.14 บาท
PTTGC มูลค่าการซื้อขาย 1,532.02 ล้านบาท ปิดที่ 60.00 บาท เพิ่มขึ้น 0.75 บาท